## Pravilnik o stručnoj spremi odnosno stručnoj osposobljenosti za obavljanje stručnih poslova u športu

### NN 35/1991 (18.7.1991.), Pravilnik o stručnoj spremi odnosno stručnoj osposobljenosti za obavljanje stručnih poslova u športu

# MINISTARSTVO PROSVJETE I KULTURE

Na temelju članka 64. stavka 2. Zakona o športu ("Narodne novine",
br. 59/90), Ministarstvo prosvjete i kulture donosi

## PRAVILNIK

### o stručnoj spremi odnosno stručnoj osposobljenosti za obavljanje stručnih poslova u športu

Članak 1.

Pravilnikom o stručnoj spremi odnosno stručnoj osposobljenosti za obavljanje
stručnih poslova u športu (u daIjem tekstu: Pravilnik) propisuje se potrebna
stručna sprema odnosno stručna osposobljenost za obavljanje stručnih poslova
u športu.

Stručnim poslovima u športu smatraju se:

1. poduka u športskim školama,

2. programiranje i vođenje treninga športaša,

3. programiranje i vođenje športsko-rekreativnih aktivnosti,

4. podučavanje i osposobljavanje građana za ovladavanje športskim znanjima
i vještinama,

5. dijagnosticiranje i kontrola psihofizičkih sposobnosti sudionika
u športskim i športsko-rekreativnim aktivnostima.

Članak 2.

Osobe koje obavljaju stručne poslove u športu moraju imati odgovarajuću
stručnu spremu VII. ili VI. stupnja, odnosno stručnu spremu i stručnu osposobljenost
propisanu ovim pravilnikom.

Članak 3.

Poduku u športskim školama te programiranje i vođenje treninga športaša
mogu obavljati osobe koje su stekle sljedeću stručnu spremu:

1. profesor fizičke kulture (tjelesnog odgoja) - VII. stupanj - usmjerenje
ili izborni predmet šport,

2. viši športski trener - VI stupanj.

Profesori fizičke kulture (tjelesnog odgoja) i nastavnici tjelesnog
odgoja - VII. i VI. stupanj stručne spreme mogu obavljati stručne poslove
u športu iz stavka 1. ovog članka ako imaju položene ispite posebnog dijela
programa stručnog osposobljavanja trenera pojedine športske grane odnosno
discipline.

Izuzetno, u stručnim poslovima poduke u športskim školama i vođenje
treninga športaša mogu pod stručnim nadzorom osoba iz stavka 1. i 2 ovog
članka sudjelovati i osobe iz članka 6. ovog pravilnika, koje su stekle
zvanje trenera.

Članak 4.

Programiranje i vođenje športsko-rekreativnih aktivnosti mogu obavljati
osobe koje su stekle sljedeću stručnu spremu:

1. profesor fizičke kulture (tjelesnog odgoja) - usmjerenje sportske
rekreacije - VII. stupanj,

2. diplomirani organizator rekreacije - VII. stupanj.

Voditi športsko-rekreativne aktivnosti mogu, pored osoba iz stavka 1.
točke 2. ovog članka i:

1. organizator rekreacije - VI. stupanj,

2. profesor fizičke kulture (tjelesnog odgoja) - VII. stupanj,

3. nastavnik tjelesnog odgoja - VI. stupanj.

Članak 5.

Podučavanje i osposobljavanje građana za ovladavanje športskim znanjima
i vještinama mogu obavljati osobe koje imaju stručnu spremu:

1. profesora fizičke kulture (tjelesnog odgoja) - VII. stupanj,

2. diplomiranog organizatora rekreacije - VII. stupanj,

3. nastavnika tjelesnog odgoja - VI. stupanj,

4. višeg športskog trenera - VI. stupanj,

5. organizatora rekreacije - VI. stupanj.

Članak 6.

Osobe koje su stekle srednju stručnu spremu mogu podučavati i osposobljavati
građane u športskim znanjima i vještinama ako se stručno osposobe na Fakultetu
za fizičku kulturu.

Osposobljavanje osoba iz stavka 1. ovog članka obavlja se putem tečajeva
i ispita za trenere, učitelje i instruktore pojedine športske grane odnosno
discipline.

Članak 7.

Dijagnosticiranje i kontrolu psihofizičkih sposobnosti sudionika u određenoj
športskoj odnosno športsko-rekreativnoj aktivnosti mogu obavljati osobe
koje su stekle stručnu spremu VII. stupnja za zanimanja u športu, te osobe
koje su stekle VII. stupanj stručne spreme (psiholog športa, sociolog športa
ili športski liječnik), u suradnji sa športskim stručnjacima.

Članak 8.

Športske organizacije, poduzeća u području športa, druga poduzeća, organizacije
i osobe koje obavljaju djelatnost u športu dužne su osigurati stručno usavršavanje
osoba koje obavljaju stručne poslove u športu.

Program stručnog usavršavanja utvrđuje Fakultet za fizičku kulturu u
suradnji s granskim športskim savezima i Hrvatskim športskim savezom.

Članak 9.

Na osobe koje u radnom odnosu obavljaju stručne poslove u športu a nemaju
stručnu spremu propisanu ovim pravilnikom, primjenjuju se odredbe članka
100. Zakona o športu.

Članak 10.

Osobe koje su u drugim republikama i pokrajinama stekle vrstu stručne
spreme koja nije propisana ovim pravilnikom mogu obavljati stručne poslove
u športu ako su prema propisima tih republika i pokrajina stručno osposobljene
za obavljanje takvih poslova.

Članak 11.

Danom stupanja na snagu ovog pravilnika prestaje važiti Pravilnik o
stručnoj spremi i stručnoj osposobljenosti za obavljanje stručnih poslova
u fizičkoj kulturi ("Narodne novine", br. 25/88).

Članak 12.

Ovaj pravilnik stupa na snagu osmoga dana od dana objave u "Narodnim
novinama"

Klasa: 620-01/91-01-52

Urbroj: 532-04/1-91-02

Zagreb, 8. srpnja 1991.

Ministar prosvjete i kulture

**prof. dr. Vlatko Pavletić, v. r.**

Pravilnik, NN 35/1991-975
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)